Qatt kontu tafu kemm insibu qdumijiet fin- Naxxar? Fuq il-paġna tal-Għaqda Kulturali Wirt Naxxari ttellgħet informazzjoni interessanti li ħsibna li huwa tajjeb naqsmuha magħkom il-qarrejja tagħna. Qdumijiet hija kelma li tirreferi għall-wirt, fdalijiet, evidenzi passati antiki ħafna. Fil-fatt, għal dawk li huma qdumijiet preistoriċi fin-Naxxar inisbu bil-bosta. Hemm it-tempju Neolitiku tal-Qadi fin-naħa ta' Burmarrad fejn instabet il- ġebla famuża b'sinjali astronomiċi. Hemm ukoll bosta raddi (cart-ruts) fin-naħa tat-telgħa ta' Alla u Ommu li jitilgħu mill-wied għal fuq l-għolha tan-Naxxar u jibqgħu sejrin sal-Mosta fin-naħa tal-Wej. Hemmhekk instabu wkoll oqbra Puniċi. Fin-Naxxar ukoll instabu bosta oqbra Puniċi f'diversi nħawi fosthom fi Triq San Ġorġ waqt il-bini tal-iskola primarja u ħdejn iċ-ċimiterju. Interessanti wkoll li nstabu oqbra ġo barrieri Rumani li sfortunatament tgħattew bir-radam tal-miżbla. Fis-Salina wkoll li tifforma parti min-Naxxar, wieħed isib oqbra Paleo-Kristjani bil-mejda magħrufa bħala l-' Agape ' u anke oqbra oħra mill-isbaħ. Din l-informazzjoni ngħatat fis-sit tal-Għaqda Kulturali Wirt Naxxari mill-istoriku Pawlu Catania. Ritratt: L-oqbra Paleokristjani li hemm fis-Salina/ Għaqda Kulturali Wirt Naxxari
Qdumijiet Interessanti Fin-Naxxar… Qatt Kontu Tafu Bihom?